b'\n_START_ARTICLE_\nSe\xc3\xa1n O\xe2\x80\x99Casey\n_START_PARAGRAPH_\nSe\xc3\xa1n O\xe2\x80\x99Casey (30. maaliskuuta 1880 Dublin,\xc2\xa0Irlanti \xe2\x80\x93 18. syyskuuta 1964 Torquay, Englanti) oli irlantilainen n\xc3\xa4ytelm\xc3\xa4kirjailija._NEWLINE_O\xe2\x80\x99Caseyn is\xc3\xa4 kuoli varhain ja j\xc3\xa4tti 12-lapsisen perheen k\xc3\xb6yhyyteen ja jatkuvaan asuinpaikan vaihtokierteeseen. O\xe2\x80\x99Caseyll\xc3\xa4 oli jo lapsena huono n\xc3\xa4k\xc3\xb6, mutta h\xc3\xa4n harjoitteli itse lukemista ja kirjoittamista kouluopintojen tueksi. H\xc3\xa4n j\xc3\xa4tti koulun 14-vuotiaana ja ty\xc3\xb6skenteli muun muassa kymmenisen vuotta rautateill\xc3\xa4 ja sen j\xc3\xa4lkeen kirjakauppayhti\xc3\xb6 Eason & Sonsissa sanomalehtijakelun parissa. Jo teini-i\xc3\xa4st\xc3\xa4 asti h\xc3\xa4n oli tehnyt teatteriesityksi\xc3\xa4 kotonaan yhdess\xc3\xa4 veljens\xc3\xa4 kanssa ja toimi my\xc3\xb6hemmin avustajana teatterissa, mutta n\xc3\xa4ytelmien kirjoittamisen h\xc3\xa4n aloitti vasta 43-vuotiaana. _NEWLINE_O\xe2\x80\x99Casey kirjoitti 25 n\xc3\xa4ytelm\xc3\xa4\xc3\xa4. Niist\xc3\xa4 kolme tunnetuinta muodostavat niin sanotun Dublin-trilogian: The Shadow of a Gunman (Kapinoitsijan varjo, 1923), Juno and the Paycock (Juno ja riikinkukko, 1924) ja The Plough and the Stars (Aura ja t\xc3\xa4hdet, 1926). Ne ovat tarinoita dublinilaisen ty\xc3\xb6v\xc3\xa4enluokan kurjien asuntoloiden asukkaista. Trilogian menestyksen takana olivat tarinoiden rikas puhekieli ja O\xe2\x80\x99Caseyn vahvan sosialistinen yhteiskunnallinen n\xc3\xa4kemys. Vuoden 1916 p\xc3\xa4\xc3\xa4si\xc3\xa4iskapinaan sijoitettu The Plough and the Stars aiheutti mellakan, koska kapinan kansallismieliset aloittajat pitiv\xc3\xa4t sit\xc3\xa4 loukkauksena._NEWLINE_Muita O\xe2\x80\x99Caseylt\xc3\xa4 suomennettuja n\xc3\xa4ytelmi\xc3\xa4 ovat Alun loppu (The End of the Beginning 1938, suom. Seppo Loponen), Punta vaadittaessa (A Pound on Demand 1939, suom. Tauno Tainio 1960), Punaisia ruusuja minulle (Red Roses for Me 1942, suom. Arvo Turtiainen 1959), Purppuratomua (Purple Dust 1945, suom. Brita Polttila ja Kalevi Haikara 1973), Kukkelikuu (Cock-a-Doodle-Dandy 1949, suom. Pertti Nieminen 1971), Iltasatu tai Herrainhoitola (Bedtime Story 1951) ja The Silver Tassie (1927, suomen kantaesitys 1973)._NEWLINE_O\xe2\x80\x99Caseyn nuoruusmuistelmiin Mirror in My House perustuu vuoden 1965 elokuva Nuori Cassidy \xe2\x80\x93 kapinanlietsoja._NEWLINE_Kirjailijan mukaan on nimetty vuonna 2005 valmistunut Liffey-joen ylitt\xc3\xa4v\xc3\xa4 kevyen liikenteen silta Se\xc3\xa1n O\xe2\x80\x99Casey Bridge Dublinissa.'